钦定古今图书集成/理学汇编/学行典/第259卷 > 黄石公
## 钦定古今图书集成/理学汇编/学行典/第259卷 > 黄石公

按《史记留侯世家》：留侯张良，亡匿下邳。良尝闲从容
步游下邳，圯上有一老父，衣褐至良所，直堕其履圯
下，顾谓良曰：“孺子下取履。”良愕然，欲欧之，为其老彊
忍下取履。父曰：“履我，良业为取履。因长跪履之。父以
足受，笑而去。良殊大惊，随目之。父去里所，复还曰：‘孺
子可教矣。后五日平明，与我会此’。”良因怪之，跪曰：“诺。”
五日平明，良往。父已先在，怒曰：“与老人期，后何也？”去
后五日早会。五日鸡鸣，良往，父又先在，复怒曰：“后何
也？”去曰：“后五日复早来。”五日良夜未半，往。有顷，父亦
来，喜曰：“当如是。”出一编书曰：“读此则为王者师矣。后
十年兴，十三年，孺子见我，济北谷城山下黄石即我
矣。”遂去，无他言，不复见。旦日视其书，乃《太公兵法》也。
良因异之，常习诵读之。子房始所见下邳圯上老父
与《太公书》者。后十三年从高帝过济北，果见谷城山
下黄石，取而葆祠之。留侯死，并葬黄石冢。〈注〉《黄石公》，
须眉皆白状，杖丹黎，履赤舄。